b'\n_START_ARTICLE_\nBarbova gra\xc5\xa1\xc4\x8dina\n_START_SECTION_\nZgodovina\n_START_PARAGRAPH_\nZgrajena je bila leta 1768 na mestu nekdanje manj\xc5\xa1e cerkvene hi\xc5\xa1e za potrebe stalnega prebivanja veselogorskega duhovnika, med ve\xc4\x8djimi romanji pa je slu\xc5\xbeila tudi kot preno\xc4\x8di\xc5\xa1\xc4\x8de. Z ukinitvijo romanj na Veselo Goro leta 1782, je izgubila svoj prvotni namen. Po letu 1825 je pre\xc5\xa1la v last dru\xc5\xbeine Barbo, ki si je v njej uredila bivali\xc5\xa1\xc4\x8de. V njihovi lasti je ostala do 1938. leta, ko je pre\xc5\xa1la v last Winzorja Edeltranta. Leta 1942 je bila delno po\xc5\xbegana, notranja oprema pa delno razne\xc5\xa1ena. Po drugi svetovni vojni je bila stavba nacionalizirana in delno obnovljena. Leta 1974 je bila v njenem pritli\xc4\x8dju urejena etnolo\xc5\xa1ka muzejska zbirka, v prvem nadstropju pa je \xc4\x8cebelarska dru\xc5\xbeina \xc5\xa0entrupert - Mirna leta 1984 uredila spominski sobi, posve\xc4\x8deni Petru Pavlu Glavarju in Aleksandru Luna\xc4\x8dku.\n_START_SECTION_\nArhitektura\n_START_PARAGRAPH_\nGra\xc5\xa1\xc4\x8dina je zasnovana kot enonadstropna, delno podkletena, iz kamna zgrajena stavba izrazito podol\xc5\xbenega tlorisa (dol\xc5\xbeine 34 metrov in \xc5\xa1irine 12 metrov), s simetri\xc4\x8dno dvokapno streho, ki je na obeh \xc4\x8delnih straneh zaklju\xc4\x8dena s polnim \xc4\x8dopom in je pokrita z ope\xc4\x8dnim bobrovcem. Njeno severo-zahodno pro\xc4\x8delje \xc4\x8dleni rizalit, ki v tlorisu delno izstopa iz osnovnega tlorisa. V njem je stopni\xc5\xa1\xc4\x8de, ki povezuje med seboj klet, pritli\xc4\x8dje, nadstropje in podstre\xc5\xa1je. Z dalj\xc5\xa1o stranico je stavba delno vkopana v breg. Stavba je dana\xc5\xa1njo podobo dobila leta 1768, o \xc4\x8demer pri\xc4\x8da tudi letnica, ki je vklesana na glavnem vhodnem kamnitem portalu. Stavba je neometana. Vse \xc5\xa1tiri fasade enakomerno \xc4\x8dlenijo okna, ki imajo ve\xc4\x8dinoma kamnite pravokotne okvirje. V podkletenem delu gra\xc5\xa1\xc4\x8dine je zasnovana prostorna in obokana vinska klet. V pritli\xc4\x8dju in prvem nadstropju so ob obeh povezovalnih hodnikih razporejeni razli\xc4\x8dno veliki prostori, ki so v pritli\xc4\x8dju v ve\xc4\x8dini obokani. Podstre\xc5\xa1je ima odprto ostre\xc5\xa1je, ki je sestavljeno iz tesanega smrekovega lesa v obliki konstrukcije \xc2\xbbna stol\xc2\xab. Vzporedno z gra\xc5\xa1\xc4\x8dino stoji na dvori\xc5\xa1\xc4\x8du gospodarsko poslopje. Ohranjeno je le pritli\xc4\x8dje z obokanim hlevom. Prvotno je bila stavba zasnovana kot vrhhlevno gospodarsko poslopje.'